ออมสินพักหนี้ลูกค้ารายย่อย2ปี
ออมสินสั่งพักหนี้ 2 ปีให้ลูกค้ากลุ่มพ่อค้าแม่ค้าเอสเอ็มอีที่เจอพิษเศรษฐกิจ ต้นไม่ต้องจ่ายชำระแต่ดอกเบี้ย
3 เม.ย. 2558

ออมสินสั่งพักหนี้ 2 ปีให้ลูกค้ากลุ่มพ่อค้าแม่ค้าเอสเอ็มอีที่เจอพิษเศรษฐกิจ ต้นไม่ต้องจ่ายชำระแต่ดอกเบี้ย 
นายสมชัย สัจจพงษ์ ประธานกรรมการธนาคารออมสิน เปิดเผยว่า ธนาคารได้ออกมาตรการช่วยเหลือลูกค้าเงินกู้ที่ได้รับผลกระทบจากราคาพืชผลการเกษตรตกต่ำ ภัยธรรมชาติ การจัดระเบียบที่ทำกิน รวมทั้งลูกค้าที่ได้รับผลกระทบด้านการส่งออก ซึ่งส่งผลต่อรายได้ของลูกค้าธนาคารออมสิน ทั้งลูกค้ากลุ่มที่มีรายได้ประจำ กลุ่มพ่อค้าแม่ค้า และกลุ่มผู้ประกอบการรายย่อย โดยจะเปิดให้ลูกค้าลงทะเบียนเข้าร่วมโครงการได้ตั้งแต่วันที่ 1 เม.ย.-30 มิ.ย. 2558
ทั้งนี้ มาตรการดังกล่าวจะช่วยเหลือลูกค้าเงินกู้ของธนาคาร ทั้งที่เป็นลูกค้าปกติหรือลูกค้าที่กำลังประสบปัญหา โดยลูกค้าเงินกู้ที่มีสัญญาเงินกู้ไม่เกิน 5 ปี สามารถขอพักชำระเงินต้นได้ไม่เกิน 1 ปี แต่ยังคงชำระดอกเบี้ยในอัตราปกติ ส่วนกรณีลูกค้าที่เป็นนิติบุคคล จะพักชำระได้ไม่เกิน 6 เดือน
สำหรับลูกค้าที่มีสัญญาเงินกู้เกิน 5 ปี ธนาคารจะพักชำระเงินต้นไม่เกิน 2 ปี และยังชำระดอกเบี้ยในอัตราปกติเช่นกัน ส่วนกรณีลูกค้าที่เป็นนิติบุคคลพักชำระได้ไม่เกิน 1 ปี
"ธนาคารออกมาตรการบรรเทาความเดือดร้อนของลูกค้าออกมาครั้งนี้ เพราะสภาวการณ์ต่างๆ ที่ไม่เอื้ออำนวยต่อการดำเนินชีวิตและการทำมาหากินของลูกค้า รวมทั้งยังเป็นการสร้างกำลังใจต่อการดำรงชีพเพื่อหารายได้เพิ่มเติม และลดรายจ่ายที่ไม่จำเป็น ซึ่งจะส่งผลดีทั้งต่อลูกค้าและภาพรวมของระบบเศรษฐกิจในประเทศอีกด้วย" นายสมชัย กล่าว
ขณะเดียวกัน ก่อนหน้านี้ธนาคารยังได้ออกสินเชื่อ 4 โครงการ มีวงเงินรวม 3.5 หมื่นล้านบาท เริ่มตั้งแต่วันที่ 1 เม.ย. 2558 ได้แก่ สินเชื่อประชาชนสุขใจ ปล่อยกู้ให้กับกลุ่มผู้ประกอบการรายย่อย พ่อค้าแม่ค้า ไม่เกิน 2 แสนบาท/ราย ดอกเบี้ย 1% ต่อเดือน ผ่อนนาน 10 ปี โดยให้บรรษัทประกันสินเชื่ออุตสาหกรรมขนาดย่อม (บสย.) เป็นผู้ค้ำประกันวงเงินค้ำ 5,000 ล้านบาท
นอกจากนี้ ยังมีโครงการ สินเชื่อออมสุขใจ สำหรับลูกค้าเงินฝากสามารถขอกู้ได้วงเงินไม่เกิน 5 เท่าของเงินออม รายละไม่เกิน 2 แสนบาท อัตราดอกเบี้ย 1% ต่อเดือน ผ่อนไม่เกิน 8 ปี โครงการ สินเชื่อมนุษย์เงินเดือนสุขใจ กู้ได้ ไม่เกิน 2 แสนบาท/ราย อัตรา ดอกเบี้ย 0.75% ต่อเดือน ระยะเวลากู้ไม่เกิน 8 ปี โดยไม่ต้องใช้หลักประกัน และโครงการคืนความสุข สินเชื่อสำหรับลูกค้าที่มีประวัติการชำระหนี้ที่ดีให้กู้ไม่เกิน 20% ของวงเงินกู้เดิม สูงสุดไม่เกิน 4 หมื่นบาท/ราย